**Fravær- og permisjonsreglement for deltakere i introduksjonsprogrammet**

Dette reglementet gjelder for deltakere i introduksjonsprogrammet. For deltakere som bare deltar på norskundervisning gjelder det andre regler.

Deltakere i introduksjonsprogrammet får introduksjonsstønad for den tiden de deltar i programmet. For å fortsatt ha rett til introduksjonsstønad når man er borte fra programmet, må man følge disse reglene. Det er viktig at man gir beskjed så tidlig som mulig når man må være borte.

**Fravær som skyldes sykdom**

Man kan være borte fra introduksjonsprogrammet fordi man selv er syk, fordi man har sykt barn, eller hvis den personen som vanligvis passer barnet er syk.

***Hva må jeg gjøre?***

Nå man er syk eller har sykt barn/barnepasser må man:

* sende melding til skolen på telefonnummer 480 99 704 før klokka 09:00 på første fraværsdag
* sende melding til skolen før klokka 09:00 hver dag, hvis man er borte i mer enn én dag
* levere egenmelding på skjema til lærer den første dagen man er tilbake på skolen
* levere legeerklæring til programrådgiver hvis man er borte på grunn av egen sykdom i mer enn tre ukedager

Når man sender melding til skolen må man alltid skrive hvem det er fra.

***Hvor lenge kan jeg være borte?***

Egen sykdom:

* egenmelding kan brukes i opptil 3 dager om gangen. Lørdag og søndag telles med.
* når man er borte på nytt før det har gått 16 dager (inkludert lørdag og søndag) regnes tidligere egenmeldingsdager med i de tre dagene man kan være borte
* man kan bruke opptil fire egenmeldinger på 12 måneder. Dette følger ikke kalenderåret, men regnes tilbake fra siste fravær.

Barns sykdom eller barnepassers sykdom:

Hvor mange dager du kan være borte på grunn av sykt barn eller at den som vanligvis passer barnet er syk, kommer an på om du er alene med barn og hvor mange barn du har.

* to foreldre og ett eller to barn: 10 dager på 12 måneder (per forelder)
* to foreldre og tre eller flere barn: 15 dager på 12 måneder (per forelder)
* én forelder og ett eller to barn: 20 dager på 12 måneder
* én forelder og tre eller flere barn: 30 dager på 12 måneder

Man kan være borte fordi barn eller barnepasser er syk til og med det året barnet fyller 12 år. Hvis barnet har en kronisk sykdom eller nedsatt funksjonsevne, gjelder retten til og med året barnet fyller 18 år.

**Permisjoner**

Når man planlegger å være borte fra introduksjonsprogrammet må man søke permisjon på forhånd. Dette gjelder både hvis fraværet skal vare en eller flere dager, og hvis du bare skal være borte en del av dagen. Du må søke permisjon fra introduksjonsprogrammet uansett om du har norskundervisning, praksis eller annen aktivitet når du skal være borte.

Det er forskjellige regler for ulike typer permisjoner, men felles for alle er at man må søke om permisjon på eget søknadsskjema før man skal være borte. Når det er mulig, skal man søke om permisjon minst 14 dager før man skal være borte. Noen ganger vet man ikke at man må være borte så lenge på forhånd. Da må man søke så fort som mulig, og skrive hvorfor man ikke kunne søke tidligere i begrunnelsesfeltet på søknadsskjemaet.

Søknad om permisjon leveres til lærer. Man har ikke fått permisjon før man får svar på søknaden. Når lærer har bestemt om man får permisjon eller ikke, får man tilbake kopi av søknaden. Her er det krysset av for om permisjonen er innvilget eller ikke.

Når vi regner ut hvor mange dager med permisjon man har rett til i ulike sammenhenger, teller vi ikke med lørdag og søndag.

**Religiøse høytidsdager**

De som har religiøse høytidsdager som ikke er offentlige helligdager i Norge, kan få fri 2 dager som de selv velger hvert år. Fri på religiøse høytidsdager skal *alltid* søkes om senest 2 uker før.

**Velferdspermisjon**

Man kan få velferdspermisjon i inntil 10 dager hvert år. Man kan for eksempel få velferdspermisjon når:

* man skal være med barn som begynner i barnehage (inntil 3 dager)
* man skal være med barn som skal begynne på skolen (1 dag)
* man skal gifte seg (1 dag, må være på selve bryllupsdagen)
* man skal på jobbintervju
* man har avtalt time hos lege eller tannlege
* man pleier en nær pårørende i hjemmet
* en person i nær familie eller vennekrets har dødd (inntil 3 dager + reisedager)

Når det ikke står hvor lenge man kan få fri, vil man få permisjon så lenge som er nødvendig for selve avtalen og for eventuell reisetid. Man kan ikke få velferdspermisjon med introduksjonsstønad i mer enn 10 dager til sammen hvert år (kalenderår). Hvis man trenger mer fri, blir det uten stønad.

**Fri i forbindelse med svangerskap og fødsel**

Man har rett på fri med introduksjonsstønad i forbindelse med at man får barn:

* mor har rett til fri ved svangerskapskontroll
* mor har rett til fri 10 dager i løpet av svangerskapet
* mor har rett til 20 virkedager fri med introduksjonsstønad etter fødsel
* far har rett til opptil 7 virkedager fri med introduksjonsstønad i forbindelse med fødsel
* i barnets første leveår har mor rett til inntil 1 time fri hver dag for å amme.

Far har bare rett til fri i forbindelse med fødsel hvis han bor sammen med moren og bruker tiden på familien. Hvis foreldrene ikke bor sammen, kan retten til fri brukes av en annen person som hjelper moren under svangerskapet.

I tillegg til de dagene mor og far får fri med introduksjonsstønad når de får barn, kan de få ulønnet permisjon i til sammen 10 måneder det første året barnet lever.

Man må fylle ut permisjonsskjema for å gi beskjed om når man vil bruke retten til fri i forbindelse med svangerskap og fødsel.

**Ugyldig fravær**

Ved ugyldig fravær blir man trukket i introduksjonsstønad tilsvarende tiden fraværet varte.

Ugyldig fravær betyr:

* fravær som ikke faller inn under kategoriene som er beskrevet over, eller
* fravær hvor deltakeren ikke har meldt fra eller søkt på riktig måte

Man får for eksempel vanligvis ikke godkjent fraværet sitt når:

* man kunne ha gjort det man søker permisjon for utenfor programtiden
* man vil være med ektefelle eller en annen voksen person til time hos lege eller lignende
* man har sykt barn, men ektefelle er hjemmeværende og kan passe barnet

Når en deltaker kommer for sent, vil lærer notere dette. Når en person har kommet for sent så mye at fraværet til sammen utgjør en skoletime, vil det bli trukket for dette i introduksjonsstønad.